b"\n_START_ARTICLE_\nMercat d'Arenys de Mar\n_START_SECTION_\nDescripci\xc3\xb3\n_START_PARAGRAPH_\nGran construcci\xc3\xb3 de ma\xc3\xb3 vist i pedra, amb escalinata i porxo d'entrada en corba. Coberta amb cavalls de ferro vistos. Interior d'una sola nau dividida en tres carrers -tants com portes d'entrada- per a facilitar la compartimentaci\xc3\xb3 de les parades. Al centre, on el carrer de les Margarides travessaria el local, es disposen, en una rotonda, les parades del peix. Finestrals, d'il\xc2\xb7luminaci\xc3\xb3, laterals. Gran finestral central a la fa\xc3\xa7ana a nivell del pis, sobre el porxo. Ornamentaci\xc3\xb3 amb rajoletes i motllures als elements de pedra situats al s\xc3\xb2col, a l'arrencada dels arcs d'entrada i als pinacles. Obra postmodernista\n_START_SECTION_\nHist\xc3\xb2ria\n_START_PARAGRAPH_\nLa construcci\xc3\xb3 de l'edifici es va dur a terme entre 1925 i 1929. L'autor del projecte \xc3\xa9s l'arquitecte Ignasi Mas i Morell._NEWLINE_Est\xc3\xa0 situat en un lloc c\xc3\xa8ntric de la Riera, a prop de la pla\xc3\xa7a de l'esgl\xc3\xa9sia, destaca del conjunt per la seva magnitud i pel buit del porxo, tot i seguir la mateixa alineaci\xc3\xb3 de fa\xc3\xa7ana de les cases ve\xc3\xafnes. Aquest darrers anys s'hi instal\xc2\xb7l\xc3\xa0 l'emissora municipal sobre el buit del porxo, al primer pis."